|  |  |
| --- | --- |
| **Elem tartalma: A férfi és a nő kommunikációja**Színdarabként feldolgozható segédlet „A férfi és a nő” tábor előadásaihoz | Kategória: egyéb |
| Szerzők: Ifjúsági Lelkészség  | Esemény: Tábor |
| Kapcsolódó téma: A férfi és a nő | Kapcsolódó előadás: „Nem jó az embernek egyedül. Alkotok neki segítőtársat, aki hozzá illő.” (Ter 2,18) A férfi és a nő tábor négy lelkészi előadás |
| Régió: Összrégió | Település:  | Időpont: 2015.07. |

Kapcsolódó anyagok:

**Főelőadások négy az egyben:**

2015\_07\_a\_ferfi\_es\_a\_no\_negy\_foeloadas\_egyben\_ossz\_tabor

**Főelőadások:**

2015\_07\_a\_ferfi\_es\_a\_no\_szoloban\_foeloadas\_ossz\_tabor

2015\_07\_a\_ferfi\_es\_a\_no\_parkeresoben\_foeloadas\_ossz\_tabor

2015\_07\_a\_ferfi\_es\_a\_no\_parosban\_foeloadas\_ossz\_tabor

2015\_07\_a\_ferfi\_es\_a\_no\_tisztan\_foeloadas\_ossz\_tabor

**A kapcsolódó anyagok rövid tartalmi leírása és a fent felsoroltakon kívül a témánkhoz és az eseményhez kapcsolódó esetleges egyéb anyagok az alábbi téma- és eseményösszegző dokumentumban találhatóak:**

2015\_07\_a\_ferfi\_es\_a\_no\_tabor\_osszegzo\_ossz\_tabor

Törzsanyag:

*Esettanulmány színdarabhoz*

**Sarah és Andy**

*Amikor a nő empátiát szeretne a férfitól, a férfi azt hiszi, hogy megoldást várnak tőle.*

*A férfi úgy gondolja, hogy a nő problémáinak megoldása a gondoskodás és a szeretet jele – a nő pedig közömbösnek véli a férfit, vagy úgy érzi, hogy a figyelmetlenségével lebecsüli az érzéseit.*

Sarahnak nehéz napja volt a munkahelyén: a főnöke egész álló nap le nem szállt róla, őt okolták egy adminisztrációs baklövésért, elvesztette a pénztárcáját és letörött a körme. Úgy érzi, hogy kezd szétesni az élete, és szeretné megbeszélni a dolgot Andyvel, ha majd hazaér. Felhívja Andyt, hogy mikorra várható, és pazar vacsorát készít abban a reményben, hogy evés közben meghitten elbeszélgetnek. A férfi kedves és megértő lesz. Ő pedig kiöntheti a szívét valakinek, aki törődik vele és tudja, hogy ettől sokkal jobban fogja érezni magát. Arra vágyik, hogy a férfi meghallgassa, éreztesse vele, hogy szereti és megérti őt, és megnyugtassa, hogy képes lesz megoldani a problémáit.

Andynek is nehéz napja volt. Több fontos problémát sem sikerült megoldania, ezeket másnapra kellett eltennie. Hazafelé a kocsiban az agya túlórázik, keresi a megoldásokat. Sarah hívásából tudja, hogy az asszonynak pocsék napja volt, de neki mindenképpen kikapcsolódásra van szüksége, hogy elsimíthassa a saját problémáit.

Hazaér futtában odaköszön Sarahnak, majd leül a nappaliban, hogy megnézze a híradót. Az asszony ránéz a készülő ételre, és bejelenti, hogy negyed óra múlva kész a vacsora. „Pompás, negyedórányi csendes pihenő evésig!”, gondolja Andy. „Nagyszerű, negyedórát beszélgethetünk evés előtt!”, gondolja Sarah.

**Sarah**: „Milyen napod volt szívem?”

**Andy**: „Remek!”

**Sarah**: „Nekem ez volt életem legszörnyűbb napja, és már nem bírom tovább.”

**Andy**: (fél szemmel még mindig a híreket figyelve) „Mit nem bírsz tovább?”

**Sarah**: „A főnököm rám szállt. Amikor reggel beértem, rögtön nekem esett a munkám minősége miatt, és tudni akarta, hogy miért nincs már kész az új reklámkampány. Aztán közölte, hogy hét végére készüljek el vele, mert hétfőre hívja be az ügyfelet, hogy megmutassa neki mire jutottunk. Amikor megpróbáltam elmagyarázni, hogy azért nem készült még el, mert még mindig azon az őrült sürgős Seinfeld-projekten dolgozom, és hogy nem lesz időm mindkettővel végezni ilyen rövid idő alatt, ő félbeszakított és közölte, hogy nem kíváncsi a kifogásaimra, és hogy legyen a kampány az asztalán pénteken a munkaidő végére. El tudod ezt képzelni? Egyszerűen oda sem figyelt rám… (kezd kiborulni) aztán témát váltott és péntek este hatra berendelt, hogy elvégezzük az utolsó simításokat. Legszívesebben felmondanék. Én ezt már nem bírom tovább…”

**Andy**: „Figyelj ide Sarah, ez nagyon egyszerű… állj a sarkadra, és közöld vele, hogy mindkettővel nem tudsz végezni, úgyhogy mondja meg, hogy melyiket akarja előbb. Holnap menj be, és mondd meg neki, hogy lehetetlen betartani a határidőt: vagy módosít rajta vagy ad melléd valakit segítségül, hogy mindkét projekt meglegyen.”

**Sarah**: (kezdi elveszíteni a fejét) „Hát ezt nem hiszem el! Én itt a főnökömről beszélek, aki össze-vissza parancsolgat, és soha nem hallgat meg, te meg azzal jössz, hogy mit kéne tennem.

Miért nem tudsz egyszerűen végighallgatni? Már rosszul vagyok attól, hogy a férfiak mindent jobban tudnak.”

**Andy**: „Ne csináld már, Sarah. Ha nem vagy kíváncsi a véleményemre, akkor ne gyere nekem a problémáiddal. Oldd meg őket magad, és ne panaszkodj itt nekem! Van nekem is éppen elég gondom, amiket – mellesleg – mindig magam oldok meg!”

**Sarah**: (könnyekkel küzdve) „Hát akkor csak kapd fel a vizet! Majd keresek valaki mást, aki meghallgat, és nem azzal jön, hogy mit csináltam rosszul! Készíts magadnak vacsorát! Elmegyek, és nem tudom, hogy mikor jövök haza!”

*A férfiak és a nők mindenütt a világon nagyon is jól ismerik az ilyen jeleneteket. A végén Sarah cserbenhagyva, elárulva, megbántva érzi magát. Andy pedig a megértést hiányolja, és meg is van zavarodva, mert Sarah épp az imént kritizálta első számú képességét: a problémamegoldást.*

**Mit tehetett volna Andy?**

*Pörgessük csak vissza ezt a jelenetet, és lássuk, Andy hogyan kerülhette volna el, hogy rossz éjszakája legyen.*

**Sarah**: „Milyen napod volt szívem?”

**Andy**: „Remek. Van néhány munkahelyi probléma, amit reggelre meg kell oldanom; minden sokkal jobb lesz, ha alszom rá egyet.”

**Sarah**: „Nekem ez volt életem legszörnyűbb napja, és már nem bírom tovább.”

**Andy**: „Nem mondod! Szegény drágám! Szeretném, ha mindent elmesélnél, de előbb adj nekem egy negyedórát, hogy elrendezzem a benti problémákat! Utána vacsora közben már tudok figyelni rád.”

**Sarah**: „Rendben van… Megnézem a vacsorát, és szólok, ha kész. Kérsz előtte egy pohár bort?”

**Andy**: Köszönöm, szívem… Jólesne.”

*Azáltal, hogy Andy egy kis nyugalmat kért, Sarah pedig megadta neki, a férfinak már van ideje elüldögélni, és elgondolkodni a saját problémáin. Sarah megnyugodott, és boldog, mert vacsora közben lesz kinek kipakolnia, és ettől jobban fogja érezni magát.*

**A vacsora a következőképp zajlott:**

**Sarah**: „A főnököm rám szállt. Amikor reggel beértem, rögtön nekem esett a munkám minősége miatt, és tudni akarta, hogy miért nincs már kész az új reklámkampány. Aztán közölte, hogy hét végére készüljek el vele, mert hétfőre hívja be az ügyfelet, hogy megmutassa neki, hogy mire jutottunk. Amikor megpróbáltam neki elmagyarázni, hogy azért nem készült még el, mert még mindig azon az őrült sürgős Seinfeld-projekten dolgozom…”

**Andy**: (érdeklődéssel az arcán) „Drágám, ez rettenetes. Hát nem tudja, hogy eddig is milyen keményen dolgoztál? Olyan feszültnek látszol…”

**Sarah**: „El sem tudod képzelni, milyen feszült vagyok! Na szóval, elkezdtem neki magyarázni, hogy azért nincs még kész, mert a Seinfeld –projekt nagyon időigényes. De a mondókám közepén félbeszakít, és közli velem, hogy nem kíváncsi a kifogásaimra, és hogy legyen a kampány az asztalán pénteken a munkaidő végére. El tudod te ezt képzelni?”

**Andy**: (aggodalmas arccal, de megállja, hogy ne adjon tanácsot) „Ez úgy hangzik, mint aki tényleg nagyon rád szállt…”

**Sarah**: „Egyszerűen meg sem hallgat… témát váltott, és péntek este hatra berendelt magához, hogy elvégezzük az utolsó simításokat. Legszívesebben felmondanék, annyira feszült vagyok…”

**Andy**: (átkarolva) „Tényleg nagyon nehéz napod volt kedvesem. Mihez lenne kedved?”

**Sarah**: „Alszom rá egyet, holnap korán kelek, és ha akkor sem tudok zöld ágra vergődni vele, akkor segíts kitalálni, mihez kezdjek. Ma este túlságosan fáradt és feszült vagyok ahhoz, hogy erről beszéljünk. Köszönöm, hogy meghallgattál, drágám. Már sokkal jobban érzem magam…”

*Azzal, hogy Andy nem állt elő azonnali megoldásokkal, elkerülte a vitát, kapott egy pohár bort és nem volt kénytelen egyedül aludni a heverőn. Azzal, hogy Sarah, békén hagyta Andyt, elkerülte a szokásos vitákat és jól érezte magát a bőrében.*

Eszközigény: